Gandia acull aquest cap de setmana la segona edició de la plaça del llibre
20 maig 2022

## Gandia acull aquest cap de setmana la segona edició de la plaça del llibre20 maig 2022Última actualització: 20 maig 2022

![](../gestion/img/bfe2d645ec53e79740c52a5d0178f68cff2bedc46548c7b40319fa81faa5c1e9.jpg)  
  

La La plaça Rei Jaume I va acollir ahir la inauguració de la segona edició de la plaça del llibre, la qual converteix Gandia per uns dies en la capital del llibre i de la literatura de la Comunitat Valenciana. A l'acte van acudir l'alcalde de Gandia, José Manuel Prieto; la regidora de l'IMAB, Liduvina Gil; la subdirectora general del Llibre, Arxius i Biblioteques, Rosa Codonyer; el president de la Fundació FULL, Jesús Figuerola; la cap de servei de Foment de la Lectura de la Direcció General de Cultura i Patrimoni, Carmina Prats; i altres representants del món editorial i entitats col·laboradores d'aquesta trobada literària.

Tal com va indicar l'alcalde en el seu discurs inaugural, l'any passat “Gandia va ser la primera ciutat no capital de província en sumar-se a aquest encontre de la literatura en valencià”. Així doncs, des d'ahir fins al pròxim diumenge 22, es portaran a terme més de 40 activitats programades: presentacions de llibres, tertúlies literàries, signatures i espectacles infantils com contacontes. Com a novetat d'enguany també tindrà lloc un taller de grafiti, a càrrec de l'artista Galleta María, i l'emissió d'un podcast literari en directe. Presentat per Quim Ruiz, Lourdes Frasquet i Empar Puerto, en 'Gent Ràndom' es repasa l'actualitat literària i qüestions vitals amb un toc d'humor.

La segona edició de la Plaça del Llibre de Gandia ofereix una gran varietat d'activitats per a totes les edats i gustos. Participen enguany 18 editorials i 150 com a part del fons bibliotecari. Des de Gandia col·laboren les llibreries de la localitat Ambra Llibres, Llibreria Ferrer i Gavina Llibres. “_Gandia, bressol dels clàssics del Segle d'Or de la literatura valenciana i territori nodrit de poetes i escriptors de reconegut prestigi celebra que aquesta plaça es convertisca per uns dies en punt de trobada ineludible d'autors, llibreters, editors i sobretot, lectors_”, va expressar l'alcalde.

Prieto va fer referència també a la promoció de la lectura des de l'Institut Municipal d'Arxius i Biblioteques (IMAB): “_Cal fer una tasca diària de conscienciació, cal generar el bon hàbit de la lectura des de les edats més primerenques, i això és el que fan, de manera impecable, les nostres bibliotecàries_”. A partir del treball, “_moltes vegades silenciós_”, s'aconsegueix que molts “_xiquets i xiquetes, usuaris de les biblioteques, acaben convertint-se en grans lectors, en persones capaces de discernir i d'opinar, i amb un gran bagatge cultural i enormes dosis d'humanitat_”.